অক্ষয় কুমার তার সহশিল্পী অনেক নায়িকার সঙ্গে গভীর সম্পর্কে জড়ালেও এক পর্যায়ে প্রখ্যাত অভিনেতা রাজেশ খান্না ও অভিনেত্রী ডিম্পল কাপাডিয়া দম্পতির কন্যা বলিউড নায়িকা টুইংকেল খান্নার সঙ্গে প্রেমের পর তাকে বিয়ে করেন ২০০১ সালের ১৭ জানুয়ারি। তাদের বিয়ে অনুষ্ঠানেও বলিউডের তারকাদের উপস্থিতি ছিল চোখে পড়ার মতো। অক্ষয় কুমার মোটামুটি ঘটা করে বিয়ে করেন টুইংকেলকে। তারকা পরিবারের সুন্দরী কন্যাকে নিজের ঘরনী করেছেন অক্ষয়। তাদের দাম্পত্য জীবন চমৎকার, দুই সন্তানের বাবা-মা হয়েছেন তারা ইতোমধ্যে। একদার বিখ্যাত অভিনেত্রী হেমামালিনী এবং সুপারস্টার অভিনেতা ধর্মেন্দ্র দম্পতির কন্যা এশা দেওল বলিউডে নায়িকা হিসেবে বেশ অনেক ছবিতে অভিনয় করলেও বাবা-মায়ের মতো সফল হতে পারেননি। এশা দেওল প্রেমিক ভারত তাখতানির সঙ্গে বেশ কয়েক বছর চুটিয়ে প্রেম করার পর ২০১২ সালের ২৯ জুন বিবাহবন্ধনে আবদ্ধ হন। তাদের বিয়ে অনুষ্ঠানটিও ছিল জাঁকজমকপূর্ণ। বাবা ধর্মেন্দ্র এবং মা হেমামালিনীর কারণে তাদের কন্যা এশা দেওলের বিয়ের অনুষ্ঠানেও বলিউড তারকাদের জমজমাট মেলা বসেছিল।